Document ID: 32011R0978

KOMMISSIONENS FORORDNING (EU) Nr. 978/2011
af 3. oktober 2011
om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af acetamiprid, biphenyl, captan, chlorantraniliprol, cyflufenamid, cymoxanil, dichlorprop-P, difenoconazol, dimethomorph, dithiocarbamater, epoxiconazol, ethephon, flutriafol, fluxapyroxad, isopyrazam, propamocarb, pyraclostrobin, pyrimethanil og spirotetramat i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og
ud fra følgende betragtninger:
(1)
Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af hhv. acetamiprid, captan, dithiocarbamater, ethephon, pyraclostrobin og pyrimethanil. I del A i bilag III til forordning (EF) nr. 396/2005 er der fastsat maksimalgrænseværdier for restkoncentrationer af hhv. biphenyl, chlorantraniliprol, cyflufenamid, cymoxanil, dichlorprop-P, difenoconazol, dimethomorph, epoxiconazol, flutriafol, isopyrazam, propamocarb og spirotetramat. Der er ikke tidligere i nogen af bilagene til forordning (EF) nr. 396/2005 fastsat maksimalgrænseværdier for restkoncentrationer af fluxapyroxad, hvorfor en standardværdi på 0,01 mg/kg har fundet anvendelse.
(2)
I forbindelse med en procedure, som blev indledt i overensstemmelse med Rådets direktiv 91/414/EØF af 15. juli 1991 om markedsføring af plantebeskyttelsesmidler (2), og som vedrører godkendelse af et plantebeskyttelsesmiddel, der indeholder aktivstoffet acetamiprid og er bestemt til anvendelse på blommer, meloner, figner, blomkål, andre blomsterkål (undtagen broccoli), havesalat, endivie, rucola, blade og skud af Brassica spp., bønner og ærter (med bælg), ærter (uden bælg), artiskokker, tørrede bønner og ærter, rapsfrø og hvede, blev der indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier for restkoncentrationer.
(3)
Hvad angår captan er der indgivet en sådan ansøgning for abrikoser, ferskner og blommer. Hvad angår cymoxanil er der indgivet en sådan ansøgning for spinat. Hvad angår chlorantraniliprol er der indgivet en sådan ansøgning for blomkål og andre blomsterkål samt bønner med bælg. Hvad angår dichlorprop-P er der indgivet en sådan ansøgning for appelsiner samt for nyre og lever, under hensyntagen til de eksisterende anvendelser på korn og græs, der gives som foder til drøvtyggere. Hvad angår cyflufenamid er der indgivet en sådan ansøgning for æbler, pærer, spisedruer og druer til vinfremstilling, agurker, courgetter og meloner. Hvad angår difenoconazol er der indgivet en sådan ansøgning for bladbeder, artiskokker, broccoli, kardoner og jordbær. Hvad angår dimethomorph er der indgivet en sådan ansøgning for appelsiner, endivie, havekarse, langskulpet vinterkarse, rød sennep samt blade og skud af Brassica spp. Hvad angår dithiocarbamater er der indgivet en sådan ansøgning for radiser. Hvad angår epoxiconazol er der indgivet en sådan ansøgning for visse kornarter samt for nyre og mælk, under hensyntagen til anvendelserne på korn, der gives som foder til drøvtyggere. Hvad angår spirotetramat er der indgivet en sådan ansøgning for urter. Hvad angår propamocarb er der indgivet en sådan ansøgning for porrer, spinat, julesalat og vårsalat. Hvad angår pyraclostrobin er der indgivet en sådan ansøgning for citrusfrugter, jordnødder, bomuldsfrø, hørfrø, valmuefrø, sesamfrø, rapsfrø, sennepsfrø, saflor, hjulkrone, sæddodder, castorbønne (kristpalmefrø), solsikkefrø og sojabønner. Hvad angår pyrimethanil er der indgivet en sådan ansøgning for havesalat og endivie.
(4)
Der er i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af acetamiprid til kernefrugter, spisedruer og druer til vinfremstilling, jordbær, blåbær, almindelige løg, tomater, auberginer, broccoli, hovedkål, spinat, selleri og bomuldsfrø. Den tilladte anvendelse af acetamiprid på disse afgrøder i USA medfører højere restkoncentrationer end de maksimalgrænseværdier, der er fastsat i forordning (EF) nr. 396/2005. For at undgå handelsbarrierer for importen af disse afgrøder er det nødvendigt at fastsætte højere maksimalgrænseværdier for restkoncentrationer.
(5)
For så vidt angår chlorantraniliprol er der indgivet en sådan ansøgning om at få hævet de nuværende maksimalgrænseværdier for restkoncentrationer for appelsiner fra Brasilien og Sydafrika, spisedruer og druer til vinfremstilling og radiser fra USA samt stængelfrugter, blåbær og tranebær fra Canada og USA. Der er for samme aktivstof indgivet en ansøgning om at få hævet de nuværende maksimalgrænseværdier for ris samt kød, lever, nyre og mælk fra drøvtyggere og for æg fra USA, under hensyntagen til de eksisterende anvendelser på produkter, der gives som foder til de pågældende dyr. For så vidt angår flutriafol er der indgivet en sådan ansøgning om at få hævet den nuværende maksimalgrænseværdi for sojabønner fra USA. For så vidt angår isopyrazam er der indgivet en sådan ansøgning om at få hævet den nuværende maksimalgrænseværdi for bananer fra Mellemamerika. For så vidt angår fluxapyroxad er der indgivet en sådan ansøgning om at få hævet de nuværende maksimalgrænseværdier for kernefrugter, stenfrugter (kirsebær, ferskner, blommer, abrikoser og nektariner), kartofler, andre rodgrøntsager, løg, sukkermajs, kål, bladgrøntsager og friske urter, ærter og bønner med og uden bælg, bælgfrugter (tørrede), olieholdige frø, korn (hvede, triticale, rug, byg, havre, majs og durra) og sukkerroer samt for fedt, lever, æg og mælk fra USA, Canada og Brasilien, under hensyntagen til anvendelserne på korn, der gives som foder til dyr bestemt til fødevareproduktion. I alle disse tilfælde er der behov for højere maksimalgrænseværdier for at undgå handelsbarrierer for import af de pågældende produkter.
(6)
For så vidt angår ethephon er det på grundlag af nyligt fremlagte oplysninger, som skal vurderes mere tilbundsgående, berettiget at forlænge gyldighedsperioden for maksimalgrænseværdierne for spiseoliven og bomuldsfrø.
(7)
De berørte medlemsstater har i overensstemmelse med artikel 8 i forordning (EF) nr. 396/2005 vurderet disse ansøgninger, og vurderingsrapporterne er sendt til Kommissionen.
(8)
Kommissionen har modtaget oplysninger fra Tyskland og European Spice Association om restkoncentrationer af biphenyl på muskatnød og muskatblomme, der overstiger de nuværende maksimalgrænseværdier. Tyskland har anført, at det, fordi biphenyl er allestedsnærværende og kommer fra ukendte kilder, er umuligt at fremstille muskatnød og muskatblomme, der overholder maksimalgrænseværdierne for biphenyl. Tyskland har i henhold til artikel 6, stk. 3, i forordning (EF) nr. 396/2005 indgivet en ansøgning om ændring af de pågældende maksimalgrænseværdier samt en vurderingsrapport.
(9)
Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningerne og vurderingsrapporterne, idet den især undersøgte risiciene for forbrugerne og, hvor det er relevant, for dyr, og afgav begrundede udtalelser om de foreslåede maksimalgrænseværdier (3). Autoriteten har sendt udtalelserne til Kommissionen og medlemsstaterne og offentliggjort dem.
(10)
Autoriteten konkluderede i sine begrundede udtalelser, at de foreliggende data om anvendelse af acetamiprid på meloner og ærter med og uden bælg ikke var tilstrækkelige til at understøtte de maksimalgrænseværdier, der var anmodet om. Med hensyn til acetamiprid på endivie anbefalede autoriteten på grundlag af det, der blev foreslået i vurderingsrapporten, at nedsætte maksimalgrænseværdien med henblik på at forhindre overskridelse af den akutte referencedosis (ARfD). For så vidt angår chlorantraniliprol konkluderede autoriteten vedrørende anvendelse på appelsiner og ris, at de foreliggende data ikke var tilstrækkelige til at understøtte de maksimalgrænseværdier, der var anmodet om. Hvad angår spisedruer og druer til vinfremstilling konkluderede autoriteten, at maksimalgrænseværdierne allerede var fastsat til de niveauer, der svarer til den påtænkte tilladte anvendelse. Med hensyn til anvendelse af dimethomorph på endivie konstaterede autoriteten, at kortere tids indtag var potentielt problematisk ved den maksimalgrænseværdi, der var anmodet om, og anbefalede at fastholde den nuværende maksimalgrænseværdi. For så vidt angår propamocarb konkluderede autoriteten vedrørende anvendelse på vårsalat, at de foreliggende data ikke var tilstrækkelige til at understøtte de maksimalgrænseværdier, der var anmodet om. Med hensyn til spinat og porrer konstaterede autoriteten, at kortere tids indtag var potentielt problematisk ved den maksimalgrænseværdi, der var anmodet om, og anbefalede at fastholde den nuværende maksimalgrænseværdi. For så vidt angår pyraclostrobin konkluderede autoriteten vedrørende anvendelse på grapefrugter, citroner, limefrugter og mandariner, at de foreliggende data ikke var tilstrækkelige til at understøtte de maksimalgrænseværdier, der var anmodet om. Hvad angår solsikkefrø og soja konkluderede autoriteten, at maksimalgrænseværdierne allerede var fastsat til de niveauer, der svarer til den påtænkte tilladte anvendelse. For så vidt angår fluxapyroxad konkluderede autoriteten vedrørende anvendelse på kirsebær og bomuld, at de foreliggende data ikke var tilstrækkelige til at understøtte de maksimalgrænseværdier, der var anmodet om. Hvad angår kartofler konkluderede autoriteten, at maksimalgrænseværdien allerede var fastsat til det niveau, der svarer til den påtænkte tilladte anvendelse.
(11)
Hvad angår alle andre ansøgninger konkluderede autoriteten, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde stofferne, eller ved kortvarig eksponering gennem et ekstremt forbrug af de pågældende afgrøder og produkter.
(12)
På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.
(13)
Forordning (EF) nr. 396/2005 bør derfor ændres i overensstemmelse hermed.
(14)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II og III til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. oktober 2011.

Labels: 0
17
6